ΑΙΤΙΟΛΟΓΙΚΗ ΕΚΘΕΣΗ

1. Η σύμβαση για τη διατήρηση των αποδημητικών ειδών που ανήκουν στην άγρια πανίδα,(γνωστή επίσης ως σύμβαση CMS ή σύμβαση της Βόννης), αποσκοπεί στη διατήρηση των χερσαίων και θαλάσσιων αποδημητικών ειδών, καθώς και των αποδημητικών πτηνών, σε ολόκληρη την περιοχή εξάπλωσής τους. Πρόκειται για διακυβερνητική συνθήκη, η οποία έχει συναφθεί υπό την αιγίδα του Προγράμματος των Ηνωμένων Εθνών για το Περιβάλλον και αφορά τη διατήρηση της άγριας ζωής και των οικοτόπων (ενδιαιτημάτων) σε παγκόσμια κλίμακα. Η Ευρωπαϊκή Ένωση είναι συμβαλλόμενο μέρος της σύμβασης CMS από την 1η Νοεμβρίου 1983[1].

2. Τα αποδημητικά είδη που πρέπει να διατηρηθούν παρατίθενται στα προσαρτήματα Ι (απειλούμενα είδη) και ΙΙ (είδη που πρέπει να αποτελούν αντικείμενο συμφωνιών) της Σύμβασης.

3. Η διάσκεψη των μερών είναι το όργανο λήψης αποφάσεων της Σύμβασης το οποίο είναι αρμόδιο να εκτιμά την κατάσταση διατήρησης των αποδημητικών ειδών και, ακολούθως, να τροποποιεί τα προσαρτήματα Ι και ΙΙ της Σύμβασης.

4. Σύμφωνα με το άρθρο ΧΙ της Σύμβασης, οι προτάσεις τροποποίησης είναι δυνατόν να υποβάλλονται από οποιοδήποτε μέρος. Οι τροποποιήσεις των προσαρτημάτων αρχίζουν να ισχύουν για όλα τα μέρη, πλην εκείνων που εκφράζουν επιφύλαξη, ενενήντα ημέρες μετά τη συνεδρίαση της διάσκεψης των μερών κατά την οποία εγκρίνονται.

5. Η δέκατη συνεδρίαση της διάσκεψης των μερών της Σύμβασης θα πραγματοποιηθεί στο Μπέργκεν (Νορβηγία), από τις 20 έως τις 25 Νοεμβρίου 2011. Για τη συνεδρίαση αυτή, ορισμένα μέρη της Σύμβασης υπέβαλαν προτάσεις που αποσκοπούν στην προστασία διαφόρων νέων ειδών, μέσω της τροποποίησης των προσαρτημάτων I και II της Σύμβασης.

6. Δύο από τις προτάσεις αυτές προέρχονται από την Ευρωπαϊκή Ένωση και υποβλήθηκαν στη γραμματεία της Σύμβασης, όπως απαιτείται από τη σχετική απόφαση του Συμβουλίου[2]. Έχει ήδη κριθεί ότι οι εν λόγω προτάσεις συνάδουν με τους στόχους της οδηγίας περί πτηνών[3] και του κανονισμού για την προστασία των ειδών άγριας πανίδας και χλωρίδας με τον έλεγχο του εμπορίου τους[4]. Επομένως, η Ένωση θα πρέπει να υποστηρίξει ενεργά την έγκριση των προτάσεων που υπέβαλε.

7. Άλλα μέρη της Σύμβασης υπέβαλαν έξι προτάσεις τροποποίησης των προσαρτημάτων I και II. Καμία από τις προτάσεις αυτές, οι οποίες αφορούν είδη πτηνών ή θηλαστικών, δεν απαιτεί αλλαγή στο δίκαιο της Ένωσης. Οι προτάσεις σχετικά με το είδος ιχθύων Manta birostris απαιτούν την τροποποίηση της ενωσιακής νομοθεσίας για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής, προκειμένου να διασφαλιστεί η προστασία του είδους αυτού. Η Ένωση θα πρέπει να υποστηρίξει τις εν λόγω προτάσεις για τους ακόλουθους λόγους: 1) η εγγραφή των ειδών αυτών είναι επιστημονικά τεκμηριωμένη· 2) πρέπει να υπάρχει συνέπεια μεταξύ της εσωτερικής και της εξωτερικής δράσης της Ένωσης και 3) η Ένωση έχει αναλάβει τη δέσμευση να προωθεί τη διεθνή συνεργασία για την προστασία της βιοποικιλότητας.

8. Είναι συνεπώς αναγκαίο να λάβει το Συμβούλιο απόφαση για τον καθορισμό της θέσης που θα υιοθετηθεί εξ ονόματος της Ένωσης κατά την δέκατη συνεδρίαση της διάσκεψης των μερών όσον αφορά τις προτάσεις τροποποίησης.

2011/0252 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά τις προτάσεις για την τροποποίηση των προσαρτημάτων I και II της σύμβασης περί της διατηρήσεως των αποδημητικών ειδών άγριας πανίδας στη δέκατη συνεδρίαση της διάσκεψης των μερών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,

Έχοντας υπόψη την πρόταση της Επιτροπής[5],

Εκτιμώντας τα ακόλουθα:

1. Ως συμβαλλόμενο μέρος της σύμβασης περί της διατηρήσεως των αποδημητικών ειδών που ανήκουν στην άγρια πανίδα[6], η Ευρωπαϊκή Ένωση μπορεί να υποβάλλει προτάσεις για την τροποποίηση των προσαρτημάτων της Σύμβασης στα οποία παρατίθενται τα προς διατήρηση είδη.

2. Η διάσκεψη των μερών είναι το όργανο λήψης αποφάσεων της Σύμβασης και οι αρμοδιότητες που της έχουν ανατεθεί περιλαμβάνουν τη δυνατότητα να εκτιμά την κατάσταση διατήρησης των αποδημητικών ειδών και ακολούθως να τροποποιεί τα προσαρτήματα Ι και ΙΙ της Σύμβασης.

3. Σύμφωνα με το άρθρο XI της Σύμβασης, οι τροποποιήσεις των προσαρτημάτων αρχίζουν να ισχύουν για όλα τα μέρη, πλην εκείνων που εκφράζουν επιφύλαξη, ενενήντα ημέρες μετά τη συνεδρίαση της διάσκεψης των μερών κατά την οποία εγκρίνονται.

4. Εν όψει της δέκατης συνεδρίασης της διάσκεψης των μερών που θα διεξαχθεί στο Μπέργκεν (Νορβηγία) από τις 20 έως τις 25 Νοεμβρίου 2011, η Ένωση κοινοποίησε στη γραμματεία της Σύμβασης προτάσεις[7] για την τροποποίηση του προσαρτήματος I προκειμένου να συμπεριληφθούν σε αυτό τα είδη Falco cherrug και Falco vespertinus.

5. Προτάσεις υποβλήθηκαν και από άλλα μέρη της Σύμβασης με σκοπό την προστασία διαφόρων νέων ειδών μέσω της τροποποίησης των προσαρτημάτων I και II της Σύμβασης.

6. Η Ένωση θα πρέπει να υποστηρίξει τις εν λόγω προτάσεις επειδή είναι επιστημονικά τεκμηριωμένες και συνάδουν με τη νομοθεσία της Ένωσης και με τη δέσμευση που ανέλαβε να προωθεί τη διεθνή συνεργασία για την προστασία της βιοποικιλότητας σύμφωνα με το άρθρο 5 της σύμβασης των Ηνωμένων Εθνών για τη βιολογική ποικιλομορφία[8], καθώς και με τις αποφάσεις που ελήφθησαν στη διάσκεψη των μερών, ιδίως με τον παγκόσμιο στόχο που συμφωνήθηκε στη δέκατη συνεδρίαση: «Έως το 2020 θα έχει αποτραπεί ο αφανισμός γνωστών απειλούμενων ειδών και θα έχει βελτιωθεί και παγιωθεί η κατάσταση διατήρησης των ειδών αυτών, και ιδίως εκείνων που παρουσιάζουν τη μεγαλύτερη μείωση».

7. Καμία από τις προτάσεις τροποποίησης που αφορούν είδη πτηνών ή θηλαστικών δεν απαιτεί αλλαγή στο δίκαιο της Ένωσης.

8. Οι προτάσεις που αφορούν το είδος ιχθύων Manta birostris θα απαιτήσουν την τροποποίηση της ενωσιακής νομοθεσίας για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, προκειμένου να διασφαλιστεί η προστασία του εν λόγω είδους.

9. Στον βαθμό που η σύμβαση περί της διατηρήσεως των αποδημητικών ειδών που ανήκουν στην άγρια πανίδα εμπίπτει στην αρμοδιότητα τόσο της Ένωσης όσο και των κρατών μελών, η Επιτροπή και τα κράτη μέλη θα πρέπει να συνεργαστούν στενά για την έγκριση των τροποποιήσεων των προσαρτημάτων της Σύμβασης, με σκοπό την ενιαία διεθνή εκπροσώπηση της Ένωσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Στη δέκατη συνεδρίαση της διάσκεψης των μερών της σύμβασης περί της διατηρήσεως των αποδημητικών ειδών που ανήκουν στην άγρια πανίδα, η Επιτροπή θα υποστηρίξει την ακόλουθη θέση της Ένωσης όσον αφορά τις προτάσεις για την τροποποίηση των προσαρτημάτων Ι και ΙΙ της Σύμβασης:

10. η Επιτροπή εξουσιοδοτείται να υποστηρίξει την προσθήκη των ακόλουθων ειδών στο προσάρτημα I:

α) Falco cherrug,

β) Falco vespertinus,

γ) Numenius madagascariensis,

δ) Numenius tahitiensis,

ε) Manta birostris·

11. η Επιτροπή εξουσιοδοτείται να υποστηρίξει την προσθήκη των ακόλουθων ειδών στο προσάρτημα II:

α) Ovis ammon,

β) Dolichonyx oryzivorus,

γ) Manta birostris.

Βρυξέλλες,

Για το Συμβούλιο

Ο Πρόεδρος [..]

[1] Απόφαση 82/461/ΕΟΚ του Συμβουλίου της 24ης Ιουνίου 1982 περί της συνάψεως συμβάσεως περί της διατηρήσεως των αποδημητικών ειδών που ανήκουν στην άγρια πανίδα, ΕΕ L 210 της 24.6.1982, σ. 10.

[2] Απόφαση του Συμβουλίου με την οποία εξουσιοδοτείται η Ευρωπαϊκή Επιτροπή να υποβάλει, εξ ονόματος της Ευρωπαϊκής Ένωσης, πρόταση τροποποίησης του προσαρτήματος Ι της Σύμβασης για τη διατήρηση των αποδημητικών ειδών άγριας πανίδας, ενόψει της δέκατης συνάντησης της Διάσκεψης των Μερών (εκδόθηκε στις 23 Ιουνίου 2011 με γραπτή διαδικασία) (έγγραφο 11078/11 ENV 432).

[3] Οδηγία 2009/147/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της διατηρήσεως των αγρίων πτηνών, ΕΕ L 20 της 26.1.2010, σ. 7.

[4] Κανονισμός (ΕΚ) αριθ. 338/97 της 9ης Δεκεμβρίου 1996 για την προστασία των ειδών άγριας πανίδας και χλωρίδας με τον έλεγχο του εμπορίου τους, ΕΕ L 61 της 3.3.1997, σ. 1.

[5] ΕΕ C […] της […], σ. […].

[6] Απόφαση 82/461/EΟΚ του Συμβουλίου της 24ης Ιουνίου 1982 περί της συνάψεως συμβάσεως περί της διατηρήσεως των αποδημητικών ειδών που ανήκουν στην άγρια πανίδα, ΕΕ L 210 της 24.6.1982, σ. 10.

[7] Προτάσεις που εγκρίθηκαν με την απόφαση του Συμβουλίου με την οποία εξουσιοδοτείται η Ευρωπαϊκή Επιτροπή να υποβάλει, εξ ονόματος της Ευρωπαϊκής Ένωσης, πρόταση τροποποίησης του προσαρτήματος Ι της Σύμβασης για τη διατήρηση των αποδημητικών ειδών άγριας πανίδας, ενόψει της δέκατης συνάντησης της Διάσκεψης των Μερών (εκδόθηκε στις 23 Ιουνίου 2011 με γραπτή διαδικασία) (έγγραφο 11078/11 ENV 432).

[8] Απόφαση 93/626/ΕΟΚ του Συμβουλίου της 25ης Οκτωβρίου 1993 σχετικά με τη σύναψη της σύμβασης για τη βιολογική ποικιλομορφία, ΕΕ L 309 της 13.12.1993, σ. 1.